ফের হেলিকপ্টার দুর্ঘটনা অরুণাচল প্রদেশের তাওয়াংয়ে। এবারেও প্রাণ হারালেন কপ্টারে থাকা সকলেই। নিহতদের সকলেই বায়ুসেনা ও সেনাবাহিনীর কর্মী। তাওয়াংয়ের পুলিশ সুপার মনোজকুমার মীনা জানান, আজ, শুক্রবার সকালে খিরমু থেকে তাওয়াংয়ের উদ্দেশে যাত্রা করে বায়ুসেনার এমআই-১৭ ভি৫ চপারটি। আবহাওয়া খারাপ ছিল। টাপুগড়ের কাছাকাছি কপ্টারের সঙ্গে এটিসির সংযোগ বিচ্ছিন্ন হয়ে যায়। ভোর ৬টা নাগাদ জঙ এলাকার কাছে ভেঙে পড়ে হেলিকপ্টারটি। কপ্টারে চালক ও সহকারী চালক ছাড়াও সেনা ও বিমানবাহিনীর পাঁচ কর্তা এবং কর্মী ছিলেন। কেউই বেঁচে নেই বলে সেনাবাহিনী সূত্রে জানানো হয়েছে।